Rusia, un nou atac la Maia Sandu. Comparație abjectă făcută de Maria Zaharova
- Mădălina Sfrijan
- 10 mai 2024, 14:58
Maia Sandu a fost comparată cu Adolf Hitler. Cu ocazia Zilei Europei, sărbătorită simultan cu Ziua Victoriei în Rusia, Maria Zaharova a făcut o declarație controversată. Purtătoarea de cuvânt a Ministerului rus de Externe a făcut o paralelă între politicile președintei Republicii Moldova și cele ale Germaniei Naziste.
Maia Sandu, criticată Maria Zaharova
Politicile agreate de Maia Sandu au fost comparate cu cel de-al Treilea Reich condus de Adolf Hitler. Trimiterea făcută de Maria Zaharova la Germania Nazistă a stârnit reacții în Republica Moldova.
„În ceea ce privește Sandu, știi, cred că acest lucru este comparabil cu experimentele celui de-al Treilea Reich. Numai atunci și acolo au experimentat cu naționalitatea oamenilor, cu limba lor”, a declarat Zaharova pentru TASS.
Maria Zaharova, noi declarații controversate
Reprezentanta Rusiei a subliniat că Maia Sandu are idei naziste, care ar fi„plătite din Occident”. Totodată, aceasta a comparat-o pe Maia Sandu cu Hitler. De asemenea, diplomatul a făcut trimitere și la modul în care colonizatorii au părăsit Africa.
„Maia Sandu este un transmiţător al aceloraşi idei naziste, ideologii, viziuni filosofice, care sunt plătite de Occident. Cred că acest lucru este comparabil fie cu politica celui de-al Treilea Reich, fie cu modul în care colonizatorii au părăsit Africa, trasând graniţele ţărilor doar cu o riglă pe hartă, făcându-i pe oameni să sufere, adică condamnând în mod deliberat oamenii la viitoare conflicte sângeroase, având o astfel de ocazie la acel moment”, a mai spus aceasta.
Maia Sandu, pusă la zid de Rusia
În anul 2023, președinta Republicii Moldova a adoptat o rezoluție parlamentară de redenumire a limbii de stat din moldovenească în română. Zaharova a criticat aspru decizia acesteia, menționând că ar reprezenta un adevărat „genocid împotriva unui întreg popor”.
„Într-o secundă, limba moldovenească, cu lovitura de condei a guvernului Sandu, s-a transformat în română. Și ce este asta dacă nu elemente de genocid împotriva unui întreg popor?”, a spus reprezentanta Rusiei.